Brand eis twee in Fairyland | Netwerk24
Brand eis twee in Fairyland
Die brand in Fairyland, Paarl-Oos het twee lewens geëis. Foto: Verskaf
'n Verwoestende brand het Donderdag (8 Oktober) omstreeks 01:00 die lewe van 'n bejaarde man en sy kleindogter geëis.
Hendrik Jacobs (66) en sy kleindogter, Denolene Williams (12), het in die brand in Zamazamastraat in die informele nedersetting Fairyland, Paarl-Oos, omgekom.
Nóg 'n man, Vernie Demas wat in dieselfde huis woon, is in die brand beseer toe hy en sy lewensmaat Doranda Williams die kinders Gerswin Williams (9), Desiree Williams (4) en Vernocia Williams (2) na veiligheid geneem het. Demas is met brandwonde aan sy hand in die hospitaal opgeneem.
'n Familielid, wat anoniem wou bly, was kort daarna op die toneel. "Vernie het gesê hy kon haar nie uitkry nie. Ek was hartseer en kwaad. Dit was baie hartseer, want sy was alleen saam met haar oupa in die hok. Ongelukkig het die brandweer te laat opgedaag," vertel hy.
Die brand het ongeveer 15 informele strukture vernietig en ongeveer 50 mense dakloos gelaat.
Die Drakenstein-munisipaliteit se brandweer- en reddingsdienste het die oproep om 01:00 ontvang en die brand om 01:23 in bedwang gekry.
Die munisipaliteit het sy simpatie met die families en geliefdes van die oorledenes betuig en het die nodige hulp aan die gesinne verleen wat dakloos gelaat is.
Kapt. Basil Seekoei, 'n woordvoerder van die Paarl-Oos-polisie, sê die oorsaak van die brand word ondersoek en geen misdaad word vermoed nie.